बिना धोए पहनने से डायरिया, त्वचा रोगों और कई गंभीर बीमारियों का खतरा
अक्सर लोग मॉल, शोरूम या फिर ऑनलाइन कपड़े खरीदते हैं और फिर बिना धोए उन्हें सीधे पहन लेते हैं। इसी तरह, ऑनलाइन कपड़े पहनकर चेक करते हैं। फिटिंग सही न होने पर लौटा देते हैं। ऐसी आदत सेहत के लिए घातक है।
अक्सर लोग मॉल, शोरूम या फिर ऑनलाइन कपड़े खरीदते हैं और फिर बिना धोए उन्हें सीधे पहन लेते हैं। लेकिन, यह आदत सेहत के लिए घातक हो सकती है।
लोग ऑनलाइन कपड़े मंगाते हैं। पहनकर चेक करते हैं। फिटिंग सही न होने पर लौटा देते हैं। कई बार तो लोग ऑनलाइन कपड़े पहनकर इस्तेमाल करने के बाद लौटाते हैं। इसी तरह, दुकानों के ट्रायल रूम में भी लोग कपड़े पहनते हैं और पसंद न आने पर वहीं छोड़ देते हैं। फिर ये कपड़े दोबारा रैक पर लगा दिए जाते हैं। इसके बाद ये कपड़े दूसरे लोगों को बेच दिए जाते हैं।
इंदौर में डर्मेटोलॉजिस्ट डॉ. राजेश कटारिया बताते हैं कि ऐसे कपड़ों को पहनने से इन्फेक्शन और बीमारियों का खतरा बहुत बढ़ जाता है। विदेशों में ट्रायल रूम के कपड़ों पर कई रिसर्च हुईं, जिनमें सेहत को नुकसान पहुंचाने वाले बैक्टीरिया और वायरस पाए गए।
नए कपड़ों पर गंदगी और घातक बैक्टीरिया
मेडिकल जर्नल PMC पर मौजूद एक एक ऐसी ही रिसर्च में ट्रायल रूम में यूज हो चुके नए कपड़ों पर डेड स्किन, बलगम, लार, पसीने से लेकर बैक्टीरिया, वायरस और सुपरबग तक पाए गए। इनमें ऐसे बैक्टीरिया भी मौजूद थे, जो बलगम, त्वचा और इंसानों के मल में होते हैं। प्राइवेट पार्ट्स के यीस्ट, फफूंद और बैक्टीरिया भी कपड़ों से चिपके मिले। ये नंगी आंखों से तो नहीं दिखते, लेकिन लंबे समय तक कपड़ों में जिंदा रहते हैं।पसीने से तरबतर लोग ट्रायल रूम में पहुंचते हैं और पैंट, शर्ट से लेकर अंडरगारमेंट्स तक पहनकर चेक करते हैं। ऐसे कपड़े बीमारियों का घर होते हैं। जिनसे डायरिया, दस्त से लेकर सेक्शुअली फैलने वाली बीमारियों तक का इन्फेक्शन हो सकता है।
आगे बढ़ने से पहले स्टोरी से जुड़े पोल पर दें अपनी राय...
ट्रायल रूम के कपड़ों से बीमारियों और जूं का खतरा
डॉ. राजेश कहते हैं कि कोरोना के बाद लोगों की इम्यूनिटी कमजोर हुई है। जिसके बाद दूसरों की छुई हुई चीजों को इस्तेमाल करने से भी लोगों को इन्फेक्शन जल्दी होने लगा है। इस तरह से फैलने वाले इन्फेक्शन को 'फोमाइट' कहते हैं। जिससे लोग बीमार पड़ सकते हैं। इसलिए ट्रायल रूम में ज्यादा कपड़े नहीं बदलने चाहिए।
वायरल वॉर्ट्स और मोलेस्कम जैसी बीमारियां भी क्लोज कॉन्टैक्ट या एक-दूसरे के कपड़े पहनने से ज्यादा फैलती हैं। अगर किसी को जूं पड़ी है, तो उसके यूज किए कपड़े पहनने से दूसरे लोगों तक जूं पहुंच सकती है।
अगर नए कपड़े किसी ने भी पहले ट्राई न किए हों, तो भी उनसे कई तरह की एलर्जी से लेकर कैंसर तक का खतरा हो सकता है
डॉ. कटारिया कहते हैं कि सिंथेटिक कपड़े बनाने के लिए केमिकल यूज किए जाते हैं। ये केमिकल कपड़ों में रह जाते हैं, जिससे एलर्जी हो सकती है। इंडिया में डिटर्जेंट से एलर्जी बहुत कॉमन है। फैक्ट्री में केमिकल वाले हार्ड डिटर्जेंट से कपड़े साफ किए जाते हैं। नए कपड़ों में भी ये केमिकल रह जाते हैं और स्किन से जुड़ी परेशानियों की वजह बनते हैं।
अक्सर नए कपड़े कलर छोड़ते हैं। कपड़ों के रंग से बहुत से लोगों को स्किल एलर्जी हो जाती है। केमिकल या कलर के संपर्क में आने से कॉन्टैक्ट डर्मेटाइटिस हो सकता है। इसे कॉन्टैक्ट एलर्जी भी कहते हैं। इस बात का खास ध्यान रखें कि जो नया कपड़ा लाए हैं, वह कहीं कलर तो नहीं छोड़ रहा।
कपड़ों में मौजूद डाई और केमिकल से इम्यून सिस्टम की बीमारियां
कपड़े बनाते वक्त डाई का भी इस्तेमाल होता है। ब्रैंडेड और महंगे कपड़ों में भी ये केमिकल मौजूद होते हैं। पसीना और रगड़ लगने के बाद ये कपड़े से छूटकर त्वचा के संपर्क में आते हैं, जिससे शरीर पर रैशेज, खुजली जैसी दिक्कतें शुरू हो जाती हैं। जिम जाने वालों के बीच चमकदार सिंथेटक कपड़े खूब पॉपुलर हैं। लेकिन, इन कपड़ों में मौजूद डाई से अक्सर लोगों को कॉन्टैक्ट डर्मेटाइटिस की समस्या हो जाती है।
अगर डाई के अंश खरोंच या फिर किसी घाव के जरिए शरीर के अंदर पहुंच जाएं, तो इम्यून सिस्टम से जुड़ी परेशानियों का शिकार बना सकते हैं। कभी-कभी सिंथेटिक फाइबर स्किन से चिपक जाता है और पसीना निकालने वाली ग्रंथियों को ब्लॉक कर देता है। जिससे घमौरियों की शिकायत भी हो सकती है।
कपड़ों में मौजूद केमिकल सांस से जा सकता है अंदर
साल 2014 में स्वीडन की स्टॉकहोम यूनिवर्सिटी में हुई रिसर्च के दौरान नए कपड़ों में 'क्विनोलीन' नाम का एक केमिकल पाया गया। खासकर पॉलिएस्टर से बने कपड़ों में इस केमिकल की मात्रा ज्यादा मिली। अमेरिका की एनवायरनमेंटल प्रोटेक्शन एजेंसी के मुताबिक इस केमिकल से कैंसर और ट्यूमर हो सकता है।
इसी तरह, कपड़ों बनाने में यूज किए गए नाइट्रोएनिलीन और बेंजोथियाजोल्स जैसे केमिकल का भी सेहत पर घातक असर पड़ता है। अक्सर ये केमिकल कपड़ों में रह जाते हैं, फिर त्वचा और सांसों के जरिए शरीर के अंदर पहुंच जाते हैं। जिससे कैंसर तक हो सकता है।
कंपनियां यूज करती हैं केमिकल, लेकिन नहीं देतीं जानकारी
एक्सपर्ट्स बताते हैं कि कंपनियां कपड़ों से दाग-धब्बे हटाने, रंगने, सॉफ्ट बनाने और सिकुड़न दूर करने के लिए कई तरह के केमिकल यूज करती हैं। लेकिन, कभी भी अपने लेबल पर इसकी जानकारी नहीं देतीं। वॉल स्ट्रीट जर्नल के मुताबिक कई कंपनियों के कपड़ों में फॉमेल्डिहाइड जैसे केमिकल मानक से कई गुना ज्यादा पाए गए। लेकिन, किसी का ध्यान इस तरफ नहीं गया।
कॉटन के कपड़े भी सेफ नहीं
इन केमिकल्स की मात्रा सिंथेटिक कपड़ों में ज्यादा होती है। आमतौर पर कॉटन को सेफ माना जाता है। लेकिन, कपास उगाने में इस्तेमाल होने वाले पेस्टिसाइड्स सूती कपड़ों में भी पहुंच जाते हैं। ये पेस्टिसाइड भी सेहत पर बुरे असर डालते हैं।
प्रेग्नेंट महिलाओं और बच्चों को इन्फेक्शन का खतरा ज्यादा
डॉ. राजेश कटारिया बताते हैं कि खासकर बच्चों और प्रेग्नेंट महिलाओं को नए कपड़ों के इन खतरों से बचाना जरूरी है। बच्चों को मोलेस्कम जैसे वायरल इंफेक्शन का खतरा ज्यादा होता है। वहीं, गर्भावस्था के दौरान महिलाओं की इम्यूनिटी भी कमजोर हो जाती है। जिससे उनके संक्रमण की चपेट में आने की आशंका बनी रहती है। इसलिए हमेशा धोने के बाद ही नए कपड़े पहनने चाहिए।
